Οι αποκαλύψεις της γερμανικής εφημερίδας FAZ για δέσμευση του Κυριάκου Μητσοτάκη στους Ευρωπαίους πως δεν πρόκειται να ακυρώσει τη συμφωνία για το Μακεδονικό και δεν διαφωνεί με αυτήν, αλλά αντέδρασε απλώς για να μη διαλυθεί το κόμμα του, διαψεύστηκαν από τη ΝΔ, η οποία έκανε λόγο για «απολύτως ψευδές δημοσίευμα από την πρώτη ως την τελευταία του λέξη».

Όμως ο δημοσιογράφος της FAZ Michael Martens, που υπογράφει το ρεπορτάζ, δεν άφησε αναπάντητη την διάψευση και επανέλαβε πως πηγές από το Βερολίνο του επισήμαναν πως ο Κυριάκος Μητσοτάκης έχει δεσμευτεί ότι δεν θα πάρει πίσω τη συμφωνία και ότι δικαιολόγησε τη στάση του λέγοντας πως θέλει να διαφυλάξει την ενότητα του κόμματός του.

«Επιβεβαιώνω: δύο πηγές στο Βερολίνο μου ανέφεραν πως ο Μητσοτάκης τους ειπε ακριβώς αυτό: Είναι "εντάξει" με τη συμφωνία, αλλά πρέπει να κάνει φασαρία για να κρατήσει ενωμένη τη ΝΔ», υπογράμμισε ο δημοσιογράφος σε μήνυμά του στο Twitter.

Challenged by Syriza, ND says report in FAZ according to which #Mitsotakis assured he´d not take back a FYROM-deal as a PM was “totally wrong”. I assert: 2 sources in Berlin told me Mitsotakis said just that: He´s ok with a deal but must stir some noise to keep ND together. — Michael Martens (@Andric1961) June 18, 2018

«Ο κ. Μητσοτάκης είναι βαρύτατα εκτεθειμένος. Κάνει φασαρία για τη συμφωνία με την πΓΔΜ για να μη διασπαστεί το κόμμα του, λέει ο ρεπόρτερ της FAZ. Η υποκρισία και το εμπόριο πατριωτισμού σε όλο τους το μεγαλείο», σχολίασε ο κυβερνητικός εκπρόσωπος με μήνυμά του στο Facebook.

Σπυράκη σε δημοσιογράφο της FAZ: Η ΝΔ θα καταψηφίσει τη συμφωνία

Η εκπρόσωπος της ΝΔ Μαρία Σπυράκη διαψεύδει κατηγορηματικά τους νέους ισχυρισμούς του δημοσιογράφους της FAZ πως ο Κυριάκος Μητσοτάκης έχει πει στο εξωτερικό πως θα υπερψηφίσει τη συμφωνία με τα Σκόπια προκαλώντας τον να κατονομάσει τις πηγές του.

«Ειναι επίσημο: η ΝΔ είναι έτοιμη να καταψηφίσει την επικύρωση της συμφωνίας. Να τσεκάρετε τις πηγές σας» είναι η ανάρτηση της Μ. Σπυράκη στο twitter.